b'\n_START_ARTICLE_\nLusafrica\n_START_SECTION_\nDebut i \xc3\xa8xit\n_START_PARAGRAPH_\nL\'any 1987, Jos\xc3\xa9 da Silva, guardaagulles de la SNCF, va decidir convertir-se en productor musical pel seu compte. Durant un sopar a Lisboa amb el cantant capverdi\xc3\xa0 Bana, va sentir la veu de Ces\xc3\xa1ria \xc3\x89vora per primer cop, i li va proposar de col\xc2\xb7laborar-hi._NEWLINE_L\'any 1988, es va fundar Lusafrica, i va enregistrar el primer \xc3\xa0lbum La Diva aux pieds nus, que va aconseguir un gran \xc3\xa8xit entre la comunitat capverdiana, amb unes vendes de 3.000 discos de vinil, especialment amb el senzill "Bia Lulucha". L\'\xc3\xa0lbum seg\xc3\xbcent, Distino di Belita, es va enregistrar conjuntament amb el segell parisenc M\xc3\xa9lodie. Ces\xc3\xa1ria \xc3\x89vora va participar en el festival Musiques M\xc3\xa9tisses a Angulema, la primera ocasi\xc3\xb3 de cantar per a un p\xc3\xbablic fora de la comunitat capverdiana. Un any despr\xc3\xa9s, es va editar Mar Azul, i posteriorment, Miss Perfumado de 1992, que va vendre 500.000 c\xc3\xb2pies, amb el senzill "Sodade", que va ser un \xc3\xa8xit internacional, de tal manera que Lusafrica va competir amb gegants discogr\xc3\xa0fics com Sony i BMG._NEWLINE_A m\xc3\xa9s de l\'\xc3\xa8xit de Ces\xc3\xa1ria \xc3\x89vora, que va aconseguir un Premi Grammy al millor \xc3\xa0lbum de m\xc3\xbasiques del m\xc3\xb3n l\'any 2004, Lusafrica ha produ\xc3\xaft altres artistes. A principis de la d\xc3\xa8cada dels 2000, la companyia va perdre diners, i posteriorment ha ampliat el seu cat\xc3\xa0leg.\n_START_SECTION_\nAdaptaci\xc3\xb3\n_START_PARAGRAPH_\nA principis de la d\xc3\xa8cada dels 2000, Jos\xc3\xa9 da Silva fou obligat a reduir el cat\xc3\xa0leg de Lusafrica i a acomiadar part del seu personal (passat d\'una desena de persones a nom\xc3\xa9s 4 agents a Fran\xc3\xa7a), per tal de sanejar-ne les finances. Tamb\xc3\xa9 es van ampliar les compet\xc3\xa8ncies del segell, amb la dotaci\xc3\xb3 d\'estructures que permetien ocupar-se de tot el proc\xc3\xa9s._NEWLINE_Despr\xc3\xa9s de la mort de Ces\xc3\xa1ria \xc3\x89vora el 17 de desembre de 2011, i sobretot a causa de crisi del sector, la discogr\xc3\xa0fica va perdre certa popularitat, i va haver d\'adaptar la seva oferta. Nom\xc3\xa9s produ\xc3\xafa quatre o cinc \xc3\xa0lbums cada any. Com que es va convertir en l\'\xc3\xbanic segell parisenc quqe distribu\xc3\xafa artistes africans despr\xc3\xa9s de la desaparici\xc3\xb3 d\'altres discogr\xc3\xa0fiques de la capital, Lusafrica disposava d\'un ampli venteall d\'artistes per escollir, per\xc3\xb2 els seleccionava amb precauci\xc3\xb3, invertint nom\xc3\xa9s en aquells que tenien un fort potencial i que ja tenien una base de fans relativament important dins de la seva comunitat. Lusafrica tamb\xc3\xa9 potencia les botigues de proximitat i les r\xc3\xa0dios comunit\xc3\xa0ries per difondre els seus artistes._NEWLINE_Lusafrica, que l\'any 2012 tenia un cat\xc3\xa0leg de prop de 3.000 t\xc3\xadtols, va crear la societat d\'edici\xc3\xb3 Africa Nostra, encarregada d\'ampliar aquest cat\xc3\xa0leg. El segell produeix, sobretot, artistes africans, per\xc3\xb2 tamb\xc3\xa9 artistes d\'altres or\xc3\xadgens (Cuba, Brasil), a condici\xc3\xb3 que aquests m\xc3\xbasics "formin part del capital d\'\xc3\x80frica". La m\xc3\xbasica capverdiana encara constitueix una base s\xc3\xb2lida, incloent-hi Tcheka, Te\xc3\xb3filo Chantre, Mario Lucio, Nancy Vieira i Lura, a m\xc3\xa9s d\'altres artistes africans com Meiway, Fod\xc3\xa9 Baro, DJ Arafat i Bonga Kuenda. Lusafrica tamb\xc3\xa9 col\xc2\xb7labora amb Sony per a la distribuci\xc3\xb3 d\'alguns discos.'